《西塘图为姑苏吴隐君题》
明代·孙蕡

放臣海曲怀京华，孤旅天涯念乡国。谁传此意入图画，令我一见三叹息。

毗陵野老吴中人，旧与季子曾相亲。太湖三万六千顷，荡漾咫尺阊门云。

姑苏台荒烟树绿，下着诗翁数椽屋。凉风洲渚芙蓉开，细雨林园木瓜熟。

画船挝鼓海天晴，越女新裁白纻轻。馆娃宫暗暮云合，子夜歌阑春水生。

季家风雅谁与比，况是吴兴外孙子。曲几时摊旧赐书，牙签满插前朝史。

南来无复少年狂，茅栋低低一炷香。久嫌尘居隘容膝，更置别业开西塘。

西塘隐约湖山曲，塘边还种虎邱竹。对酒菰蒲照座明，捲帘鸥鹭当窗浴。

此图风致真可人，点染直欲穷天真。平子愁来独长咏，张衡老去谁为邻。

吾观季子好风骨，正好还家及秋律。笔床茶灶逐天随，莼菜鲈鱼莫相失。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。